Beendere gevind op Pongola-pastoor se eiendom | Maroela Media
Kapt. Thulani Zwane, woordvoerder van die polisie, sê forensiese spesialiste het die pastoor se eiendom gefynkam toe daar op die beendere afgekom is.
"Die beendere is vir forensiese ontleding gestuur om vas te stel of dit van 'n mens is of nie," het Zwane gesê.
Die 51-jarige pastoor is in hegtenis geneem nadat liggaamsdele van die vierjarige Kiki Ntuli Saterdag in sy kerk in Ncotshane gevind is. Die pastoor is egter nog nie aangekla nie.
Die polisie het Dinsdag op 'n kopbeen en ander beendere afgekom by 'n vrou se huis in Ncotshane terwyl hulle besig was om vir die res van Ntuli se liggaamsdele te soek. Dit is ook vir forensiese ontleding gestuur.
Inwoners het die vrou en pastoor se huise Dinsdag aan die brand gesteek en 15 mense is in hegtenis geneem. Hulle sou Donderdag in die Ncotshane-landdroshof verskyn het maar die hof is egter Woensdagaand afgebrand.